b'\n_START_ARTICLE_\nCefaklor\n_START_SECTION_\nPridobivanje\n_START_PARAGRAPH_\nAntibiotik je polsintezni, postopek halogenizacije na 3. mestu je odkril Robert Chauvette, patentirala pa ga je dru\xc5\xbeba Lilly (1). Antibiotik cefaklor pridobijo iz alfa-aminoacil-3-halo cefalosporinov, ki jih preko patentiranih postopkov kemi\xc4\x8dno spremenijo v druge substance. Pogosta sinteti\xc4\x8dna tehnika za pridobivanje razli\xc4\x8dnih antibiotikov je za\xc5\xa1\xc4\x8dita 4-karboksilata pred zaestrenjem, nato pa preko razli\xc4\x8dnih korakov spreminjajo 3. pozicijo, da dobijo na njej en sam klorov atom(1)._NEWLINE_Cefaklor je antibiotik, ki se od sorodnega cefaleksina razlikuje le v 3. poziciji. Tam ima cefaleksin vezano metilno skupino, cefaklor pa klorov atom. Zaradi tega so sklepali, da bi se moglo enostavno uporabiti cefaleksin za pretvorbo v cefaklor. Do leta 1990 se je to dalo preko nekaj korakov, takrat pa so pri podjetju Biopure Corporation iz Cambridga ugotovili, kako bi se dalo to pretvorbo narediti s pomo\xc4\x8djo encimov v enem koraku, to tudi storili in postopek patentirali (2). Patent temelji na odkritju encima cefaleksin-kloroperoksidaze, ki je sposoben zamenjati metilno skupino s klorovim ionom, torej pretvoriti en antibiotik v drugega. Encim so izolirali iz seva Rathayibacter biopuresis. (2).\n_START_SECTION_\nStabilnost\n_START_PARAGRAPH_\nCefaklor je bolj stabilen pri ni\xc5\xbejih pH-vrednostih kot pri vi\xc5\xa1jih (alkalnih), kar je posledica negativnega naboja klora, ki izbolj\xc5\xa1a stabilnost pri ni\xc5\xbejih pH-vrednostih. Prav tako so ugotovili, da je treba ta antibiotik hraniti pri temperaturi okoli 4 \xc2\xb0C, saj \xc5\xbee 6-urno shranjevanje pri 25 \xc2\xb0C povzro\xc4\x8di 50% inaktivacijo (3).\n_START_SECTION_\nRezistenca\n_START_PARAGRAPH_\nMehanizem rezistence temelji na odpornosti proti beta-laktamazam, encimom, ki hidrolizirajo molekulo antibiotika. Ugotovili so, da je odporen proti beta-laktimazam tipa III, ni pa odporen proti tipu I in da je v manj\xc5\xa1em obsegu odporen proti tipu IV in V.'